Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi telepäätelaitteiden ja satelliittimaa-asemien laitteista ja niiden vaatimustenmukaisuuden vastavuoroisesta tunnustamisesta"



Virallinen lehti nro C 204 , 15/07/1996 s. 0003



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi telepäätelaitteiden ja satelliittimaa-asemien laitteista ja niiden vaatimustenmukaisuuden vastavuoroisesta tunnustamisesta" (96/C 204/02) Neuvosto päätti 14. maaliskuuta 1996 Euroopan yhteisön perustamissopimuksen 100 a artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut teollisuus-, kauppa-, käsiteollisuus- ja palvelujaosto antoi lausuntonsa 3. huhtikuuta 1996. Esittelijänä oli Michael Mobbs. Talous- ja sosiaalikomitea hyväksyi 24. huhtikuuta 1996 pitämässään 335. täysistunnossa seuraavan lausunnon. Äänestyksessä annettiin 100 ääntä puolesta, 1 vastaan, ja 4 pidättyi äänestämästä. 1. Johdanto Komissio päätti vuonna 1987, että kaikki säädökset on kodifioitava viimeistään kun niihin on tehty kymmenen muutosta korostaen, että tämä on vähimmäisvaatimus ja että kodifiointi olisi tehtävä vieläkin useammin. Neuvosto, parlamentti ja komissio sopivat joulukuussa 1994, että mikäli virallisen kodifioinnin kohteena olevien asiakirjojen sisältöön ei tehdä muutoksia, kodifiointiasiakirjojen käsittelyyn voidaan soveltaa nopeutettua menettelyä. Komission ehdotus kuuluu yllä kuvatun menettelyn piiriin, ja siinä yhdistetään kaksi direktiiviä: telepäätelaitteita ja niiden vaatimustenmukaisuuden vastavuoroista tunnustamista koskeva jäsenvaltioiden lainsäädännön lähentämisestä 29 päivänä huhtikuuta 1991 annettu neuvoston direktiivi 91/263/ETY, ja direktiivin 91/263/ETY täydentämisestä satelliittimaa-asemalaitteiden osalta 29 päivänä lokakuuta 1993 annettu neuvoston direktiivi 93/97/ETY. 2. Yleistä Komitea puoltaa kaikkia toimia, joilla yksinkertaistetaan yhteisön tekstejä ja lakeja ja jotka helpottavat niiden ymmärtämistä ja selkeyttävät niitä. Komissio toteaa, että asiakirjaan on tehty ainoastaan kodifioinnin edellyttämiä muutoksia. Tekstiä tarkasteltaessa voidaan kuitenkin havaita, että siihen on käännösongelmien, painovirheiden ja/tai selkiinnyttämisen vuoksi tehty joitakin sanamuutoksia, joilla on suuri vaikutus merkitykseen. Asiasta on keskusteltu komission kanssa, joka on yleisesti samaa mieltä. Komitean mielestä komission tulee siksi tarkistaa teksti. 3. Erityistä 3.1. 7 artikla 3.1.1. Eräät jäsenvaltiot ovat jo siirtäneet direktiivin 91/263/ETY kansalliseen lainsäädäntöönsä ottaen sen 6 artiklan kirjaimellisesti. Siksi ne sallivat 11 artiklan mukaisen CE-merkinnän soveltamisen ainoastaan päätelaitteisiin, jotka on tyyppihyväksytty yhteisen teknisen määräyksen perusteella. Näin 4 artiklan olennaisten vaatimusten (c g) täyttämiselle ei ole vaihtoehtoa. 3.1.2. Komissio on myöhemmin selkeyttänyt tulkintaansa 6 artiklasta. Tämän tulkinnan mukaan 11 artiklassa säädettyä merkintää saa soveltaa päätelaitteisiin, jotka täyttävät yhdenmukaistetuilla standardeilla vahvistetut perusteet ennen kuin ne on muunnettu yhteisiksi teknisiksi määräyksiksi (tai jos niitä ei koskaan muunneta). 3.1.3. Tämä on luonut jäsenvaltioiden välille epäsuhdan, jossa direktiivin varhaisessa vaiheessa ja komission hyväksymällä tavalla lainsäädäntöönsä siirtäneet valtiot ovat huonommassa asemassa kuin ne, jotka tekivät siirron komission selkeytetyn tulkinnan jälkeen. Jotkut jäsenvaltiot voivat antaa direktiivin mukaisen "eurooppalaisen" hyväksynnän ennen muita (jotka ovat tehneet tämän mahdottomaksi kansallisella lainsäädännöllään). 3.1.3.1. Komissio on kertonut julkaisevansa tiedonannon virallisessa lehdessä. 3.1.4. Koska tiedonanto ei ole oikeudellisesti sitova, komitea kehottaa komissiota ryhtymään ajoissa sopiviin lainvoimaisiin toimiin, jotta epäedullisessa asemassa olevat jäsenvaltiot voivat muuttaa kansallista lainsäädäntöään. 3.2. 31 artikla 3.2.1. Komitea kehottaa komissiota julkaisemaan mahdollisimman nopeasti uudelleen sähkömagneettista yhteensopivuutta koskevan direktiivin 89/336/ETY, jotta vältetään sekaannuksia, jotka syntyvät 10(4) artiklassa mainitusta, direktiivin 91/263/ETY 9(4) artiklan mukaisesta peruuttamista. Bryssel, 24. huhtikuuta 1996. Talous- ja sosiaalikomitean puheenjohtaja Carlos FERRER